
Széllel szemben? A Zalavármegyei Gazdasági Egyesület tevékenysége 1919-1927 között

A dolgozat elsődlegesen a Zalavármegyei Gazdasági Egyesület irathagyatékára és korabeli sajtókiadványokra támaszkodva elemzi egy markáns zalai elitcsoport érdekérvényesítő-képességét a választott időintervallumon belül. A kérdést országos szinten a földbirtokreform és a mezőgazdasági érdekképviselet problematikája révén, vármegyei szinten köreikből származó gazdaságfejlesztő terveik felől közelíti meg.
A kormányzattal szembeni küzdelemnek élénk hagyománya volt Zala vármegyében, mely az 1920-as években is elevenen élt. Az egyesület kuriózuma, hogy egyedi politikai kultúrával rendelkező vezetői bátran konfrontálódtak a politikai hatalommal, saját működésüket is kockára téve. A kérdést tovább komplikálja, hogy több kormánypárti politikus is az egyesület tagja volt, akik saját érdekeik védelmében szembeszálltak táborukkal. Az egyesület elnöke is ebbe a sorba tartozott, aki ráadásul 1922 és 1926 között zalai főispán – azaz a „kormány embere” volt.



